**भारत सरकार**

**रेल मंत्रालय**

**राज्य सभा**

**23.03.2018 के**

**अतारांकित प्रश्न सं. 3360 का उत्तर**

**सिकदंराबाद और विजयवाड़ा रेलवे स्टेशनों की स्टेशन विकास योजना**

**3360. श्रीमती रेणुका चौधरीः**

**क्या रेल मंत्री यह बताने की कृपा करेंगे किः**

(क) क्या रेलवे ने स्टेशन विकास योजना के पहले चरण के तहत कई स्टेशनों का पुनर्विकास करने का निर्णय किया है;

(ख) यदि हां, तो दक्षिण मध्य रेलवे के अंतर्गत सिकदंराबाद तथा विजयवाड़ा रेलवे स्टेशनों के संबंध में स्टेशन विकास योजना के क्रियान्वयन में विलंब के क्या कारण हैं; और

(ग) सरकार द्वारा स्टेशन विकास योजना के सभी चरणों के समयबद्ध क्रियान्वयन के लिए उठाए गए नवीनतम कदमों का ब्यौरा क्या है?

**उत्तर**

**रेल मंत्रालय में राज्य मंत्री (श्री राजेन गोहांई)**

(क) और (ख): जी हां। स्‍टेशन पुनर्विकास योजना के तहत क्षेत्रीय रेलों द्वारा पहले चरण में बोली के लिए 23 स्‍टेशनों (सिकंदराबाद और विजयवाड़ा सहित) का चयन किया गया था। 23 स्‍टेशनों में से, केवल जम्‍मू तवी औार कोजीकोडे स्‍टेशनों के लिए बोलियां प्राप्‍त हुई थीं, जिसका मूल्‍यांकन किया जा रहा है। अन्‍य स्‍टेशनों के लिए कोई बोलियां प्राप्‍त नहीं हुई थीं। उत्‍साहवर्धक प्रतिक्रिया न मिलने के दृष्टिगत इन स्‍टेशनों के लिए बोलियां रोक दी गई थीं।

(ग): इस समय, रेल मंत्रालय स्‍टेशन पुनर्विकास के लिए संशोधित योजनाएं फास्‍ट ट्रैक पर तैयार कर रही है। जैसे ही स्‍टेशनों के पुनर्विकास के लिए संशोधित कार्यनीति को अंतिम रूप दे दिया जाता है, स्‍टेशनों के पुनर्विकास के प्रस्‍तावों पर कार्य शुरू कर दिया जाएगा।

\*\*\*\*\*